สำนักงานสลากประชุมตัวแทนขายสลาก9จว.
สำนักงานสลาก ลงพื้นที่ประชุมตัวแทนขายสลาก 9 จังหวัดภาคอีสาน รับมือแก๊งค์ต้มตุ๋น พร้อมประสานดีเอสไอ ลุยจับแชร์ลูกโซ่ล็อตเตอรี่
22 ก.ค. 2554

สำนักงานสลาก ลงพื้นที่ประชุมตัวแทนขายสลาก 9 จังหวัดภาคอีสาน รับมือแก๊งค์ต้มตุ๋น พร้อมประสานดีเอสไอ ลุยจับแชร์ลูกโซ่ล็อตเตอรี่
นายวันชัย สุระกุล  ผู้อำนวยการสำนักงานสลากกินแบ่งรัฐบาล เปิดเผยในระหว่างการจัดประชุมตัวแทนจำหน่ายสลากกินแบ่งรัฐบาล ในเขตพื้นที่ 9 จังหวัดในภาคตะวันออกเฉียงเหนือ ได้แก่ นครราชสีมา ชัยภูมิ สุรินทร์ บุรีรัมย์  ศรีสะเกษ อุบลราชธานี มุกดาหาร อำนาจเจริญและยโสธร  ที่โรงแรมดุสิตปริ๊นเซส จังหวัดนครราชสีมาว่า เพื่อเป็นการชี้แจงรายละเอียด ขั้นตอน ตลอดจนวิธีการปฏิบัติเกี่ยวกับการจำหน่าย การชำระเงินค่าสลาก การจ่ายเงินรางวัล 
รวมทั้งยังได้แสดงความเป็นห่วงเรื่องเหล่ามิจฉาชีพนำสลากที่ไม่ถูกรางวัล มาแก้ไขตัวเลขโดยนำเลขจากสลากอื่นมาตัดแปะให้ตรงกับเลขที่ถูกรางวัลแล้วนำไปขอรับเงินจากตัวแทนจำหน่ายที่รับซื้อรางวัล  ซึ่งสำนักงานสลากกินแบ่งรัฐบาลได้ย้ำและทำประชาสัมพันธ์อย่างต่อเนื่อง ให้ตัวแทนจำหน่ายที่รับซื้อรางวัล ใช้ความระมัดระวัง ในการจ่ายเงินรางวัลให้กับผู้ที่นำสลากมาขอรับเงิน  หากไม่มั่นใจ อย่ารับซื้อรางวัลเด็ดขาด เพื่อป้องกันการสูญเสียเงินทอง และอาจถูกดำเนินคดีตามกฎหมาย  
" มีกลุ่มมิจฉาชีพที่แอบอ้างต้มตุ๋นประชาชนในรูปแบบต่างๆ  เช่น  การนำสลากที่ไม่ถูกรางวัล มาแก้ไขตัวเลขให้ตรงกับตัวเลขที่ออกรางวัล แล้วใช้เล่ห์เหลี่ยม กลอุบายหลอกขายในราคาถูก   หรือการส่งจดหมายเวียนไปตามบ้าน หลอกลวงว่ามีเลขเด็ด เมื่อผู้รับหลงเชื่อติดต่อกลับเพื่อรับตัวเลขที่อ้างว่าจะถูกรางวัลได้ พร้อมทั้งโอนเงินให้ ก็จะตกเป็นเหยื่ออีกรายของมิจฉาชีพเหล่านั้นทันที ซึ่งสำนักงานสลากกินแบ่งรัฐบาล ไม่ได้นิ่งนอนใจ และได้ประสานงานกับเจ้าหน้าที่ตำรวจ เพื่อเร่งรัดติดตามการดำเนินการของมิจฉาชีพเหล่านี้อย่างต่อเนื่อง  " นายวันชัย กล่าว 
นายวันชัย ยังได้กล่าวถึงเรื่องแชร์ล็อตเตอรี่ว่า กรณีแชร์ลูกโซ่ล็อตเตอรี่ และสหกรณ์ออมทรัพย์ครูที่กำลังระบาดและเป็นปัญหาอยู่ในจังหวัดต่าง ๆ นั้น ไม่ได้เกี่ยวข้องกับสำนักงานสลากกินแบ่งรัฐบาล แต่อย่างใด เนื่องจาก สลากกินแบ่งรัฐบาล ได้จำหน่ายให้กับตัวแทนจำหน่ายที่ได้รับการจัดสรรโควตาไปแล้ว ทั้งในส่วนของบริษัท องค์กรการกุศลต่างๆ  ตลอดจนตัวแทนจำหน่ายรายย่อยทั่วไป ซึ่งผู้ที่ได้รับการจัดสรรโควตา สามารถนำสลากกินแบ่งรัฐบาลที่ได้รับการจัดสรร ไปจำหน่ายให้กับประชาชนทั่วไปได้  
อย่างไรก็ดี ขณะนี้สำนักงานสลาก ได้ส่งเรื่องให้กรมสอบสวนคดีพิเศษ(DSI) ตรวจสอบ  จึงขอเตือนประชาชนทั่วไป อย่าได้หลงเชื่อการชักจูงในกรณีดังกล่าว อีกทั้ง ในขณะนี้ สำนักงานสลากกินแบ่งรัฐบาล ยังไม่ได้มีการพิมพ์สลากเพิ่มแต่อย่างใด